Document ID: 32012D0100

A BIZOTTSÁG HATÁROZATA
(2012. február 17.)
az új személygépjárművekből származó szén-dioxid-kibocsátás tekintetében a 443/2009/EK európai parlamenti és tanácsi rendelet szerint alkalmazott többletkibocsátási díj behajtásának módszeréről
(EGT-vonatkozású szöveg)
(2012/100/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 9. cikke (3) bekezdésére,
mivel:
(1)
Amennyiben a Bizottság a 443/2009/EK rendelet 8. cikke (5) bekezdésének második albekezdésével összhangban megerősíti, és az említett rendelet 10. cikkének (2) bekezdésével összhangban közzéteszi, hogy egy gyártó nem teljesítette a 443/2009/EK rendelet 4. cikkében foglalt követelményeket, az említett rendelet 9. cikkének (1) bekezdése értelmében a szóban forgó gyártót, illetőleg csoportosulás esetében a csoportosulás vezetőjét többletkibocsátási díj megfizetésére kötelezi.
(2)
Indokolt megállapítani az említett többletkibocsátási díj beszedésére vonatkozó módszert.
(3)
A 443/2009/EK rendelet 9. cikkének (4) bekezdése alapján a többletkibocsátási díjból befolyó összegeket az Európai Unió általános költségvetési bevételének kell tekinteni, és az általános költségvetés 7. jogcíme alá kell bevinni és elkönyvelni. Indokolt tehát díjbeszedési módszerként az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendeletben (2) és az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendeletben (3) a követelések beszedésére vonatkozóan meghatározott szabályokat alkalmazni.
(4)
A követelésnek az 1605/2002/EK, Euratom rendelet 71. cikke értelmében történő megállapítása céljából figyelembe kell venni, hogy a 443/2009/EK rendelet 8. cikkének (4) bekezdésével összhangban a Bizottságnak a gyártót értesítenie kell az annak az előző naptári évi átlagos fajlagos CO2-kibocsátásra, a fajlagos kibocsátási célértékre és az előző évi átlagos fajlagos CO2-kibocsátás és az ugyanazon évi fajlagos kibocsátási célérték közötti különbségre vonatkozó előzetes számításairól, és az említett rendelet 8. cikkének (5) bekezdésével összhangban lehetővé kell tenni a gyártó számára ezen számítások ellenőrzését, valamint hogy az esetleges hibákról az előzetes számítás kézhezvételétől számított három hónapon belül értesíthesse a Bizottságot.
(5)
A 443/2009/EK rendelet 8. cikke (5) bekezdésének második albekezdésével és 10. cikkével összhangban a gyártó teljesítményének megerősítését megelőzően a Bizottság és a gyártó közötti véleménycserére, és arra a gyártónak biztosított lehetőségre tekintettel, hogy az kifogást emelhet a teljesítményére vonatkozó számítások ellen, indokolt, hogy a teljesítménynek a Bizottság általi megerősítése révén igazolást nyerjen, hogy az 1605/2002/EK, Euratom rendelet 71. cikke értelmében a tartozás fennáll és a követelés kifogásolhatatlan.
(6)
A többletkibocsátási díj a 443/2009/EK rendelet 9. cikkének (2) bekezdésében megállapított képletekkel számítandó ki, és az említett rendelet 10. cikke értelmében közzé kell tenni. A követelést ezért az 1605/2002/EK, Euratom rendelet 71. cikke értelmében esedékes, meghatározott összegnek kell tekinteni.
(7)
Az e határozatban előírt intézkedések összhangban vannak az Éghajlatváltozási Bizottság véleményével,
ELFOGADTA EZT A HATÁROZATOT:
1. cikk
A Bizottság az 1605/2002/EK, Euratom rendelet 71-74. cikkében, valamint a 2342/2002/EK, Euratom rendelet 78-89. cikkében meghatározott rendelkezésekkel összhangban beszedési utalvány kiállításával és az érintett gyártó részére terhelési értesítés kiállításával eljár a 443/2009/EK rendelet 9. cikkével összhangban kiszámított többletkibocsátási díjak beszedésének ügyében.
2. cikk
Ez a határozat az Európai Unió Hivatalos Lapjában való kihirdetését követő huszadik napon lép hatályba.
Kelt Brüsszelben, 2012. február 17-én.

Labels: 2
1
20